**ΔΟΚΙΜΑΣΤΙΚΟ ΤΕΣΤ ΤΕΛΙΚΗΣ ΑΞΙΟΛΟΓΗΣΗΣ-2**

Επίπεδο: Β1

**Μέρος 2ο: Κείμενα κατανόησης Προφορικού Λόγου**

**Δραστηριότητα 1**

Θα ακούσεις δύο (2) φορές τη Μαρία να παρουσιάζει στην τάξη την εργασία της με θέμα «Μία εκδρομή στον παππού». Καθώς ακούς, αντιστοιχίζεις τις προτάσεις, όπως στο παράδειγμα. **Στον δεύτερο πίνακα, δύο (2) προτάσεις δεν χρειάζονται.**

**Δασκάλα:** Καλημέρα παιδιά! Έχετε κάνει την κατ᾽ οίκον εργασία σας; Θα ήθελε κάποιος από εσάς να μας την παρουσιάσει;

**Μαρία:** Κυρία, θέλω εγώ να παρουσιάσω την εργασία μου!

**Δασκάλα:** Ωραία Μαρία μου, ποιο είναι το θέμα της εργασίας σου; **Μαρία:** Μία εκδρομή στον παππού μου!

**Δασκάλα:** Πολύ καλά, σε ακούμε.

**Μαρία:**

Το προηγούμενο Σάββατο, στις 10 το πρωί είχαμε ένα ευχάριστο τηλεφώνημα από τον παππού μας που μένει στην Κινούσα, ένα μικρό χωριουδάκι, στην Πάφο της Κύπρου. Μας καλούσε να περάσουμε οικογενειακώς λίγες ημέρες μαζί του και να απολαύσουμε τις τελευταίες ηλιόλουστες μέρες του καλοκαιριού. Πώς θα μπορούσαμε να απορρίψουμε μια τέτοια πρόταση, ένα διάλειμμα ξεγνοιασιάς σε καθαρό περιβάλλον; Αποφασίσαμε να ταξιδέψουμε αεροπορικώς από τη Θεσσαλονίκη, όπου διαμένουμε προσωρινά λόγω της εργασίας του πατέρα μου και να συναντήσουμε τον αγαπημένο μας παππού στην Κύπρο που μας έλειψε πολύ.

Φτάσαμε από νωρίς στο αεροδρόμιο και περιμέναμε την αναχώρηση στις 11 η ώρα το πρωί. Εκεί μας παρέδωσαν ένα έντυπο οδηγιών. Συγκεκριμένα, υπήρχαν αρκετοί περιορισμοί σχετικά με τις αποσκευές. Απαγορευόταν η μεταφορά στις χειραποσκευές υγρών και ποτών. Επιπλέον, δεν μας επιτρεπόταν στην καμπίνα του αεροσκάφους να έχουμε αιχμηρά αντικείμενα όπως μαχαίρι, ψαλίδια και άλλα. Ευτυχώς, θυμήθηκα πως είχα μαζί μου ένα μικρό μαχαιράκι που το παρέδωσα εκεί στον υπεύθυνο ασφαλείας του αεροδρομίου.

Μετά από όλη αυτή τη διαδικασία των υποχρεωτικών κανονισμών, έφτασε η ώρα της αναχώρησής μας. Η χαρά μου ήταν μεγάλη, αλλά και η αγωνία μου να φτάσω όσο πιο σύντομα γινόταν στον προορισμό μου.

Μετά από δύο ώρες ταξιδιού φτάσαμε στον προορισμό μας. Ο παππούς μάς περίμενε στο αεροδρόμιο και μας πήγε σε ένα καταπληκτικό παραθαλάσσιο ταβερνάκι, όπου δοκιμάσαμε τους απίθανους ψαρομεζέδες. Ωραία ξεκίνησαν οι διακοπές μας!

[*http://ebooks.edu.gr*](http://ebooks.edu.gr) (Διασκεύη)

**Δραστηριότητα 2**

Θα ακούσεις δύο (2) φορές την ομιλία της καθηγήτριας κυρίας Γεωργίου σε μια μαθητική εκδήλωση. Καθώς ακούς, κύκλωσε τη σωστή απάντηση, όπως στο παράδειγμα.

Σεβαστή μας Διευθύντρια,

Αγαπητοί και αγαπητές μου συνάδελφοι,

Αγαπητά μου παιδιά,

Η σημερινή εκδήλωση γίνεται για να γιορτάσουμε την παγκόσμια ημέρα παιδικού βιβλίου. Η 2η Απριλίου δεν είναι μια τυχαία ημέρα, ορίστηκε ως παγκόσμια ημέρα παιδικού βιβλίου, αλλά είναι και η ημέρα γέννησης του μεγάλου Δανού παραμυθά Χανς Κρίστιαν Άντερσεν.

Τα παιδικά και τα εφηβικά βιβλία έχουν ιδιαίτερη αξία, καθώς επιδρούν θετικά στην ψυχολογία, εσάς των παιδιών. Επιπλέον βοηθούν στην ανάπτυξη της δημιουργικής γραφής, βοηθώντας σας να πλάσετε τις δικές σας ιστορίες, τα δικά σας παραμύθια. Το 1966 ήταν η χρονιά σταθμός που αποφασίστηκε για πρώτη φορά να προστεθεί στις παγκόσμιες ημέρες του ημερολογίου και η ημέρα παιδικού βιβλίου.

Την ημέρα αυτή, σε όλα τα σχολεία του κόσμου διοργανώνονται εκδηλώσεις, ομιλίες συγγραφέων παιδικού ή εφηβικού βιβλίου, κυρίως στις βιβλιοθήκες των σχολείων. Αγαπητές και αγαπητοί μου συνάδελφοι, ας δείξουμε στα παιδιά τον δρόμο για τα βιβλία, καθώς μόνο με αυτόν τον τρόπο θα οδηγηθούν στα μονοπάτια της μαγείας και του παραμυθιού.

Αγαπητά μου παιδιά, να μην ξεχνάτε, ακόμη και το ίδιο βιβλίο, όσες φορές και να το διαβάσετε, παίρνετε πολλά και διαφορετικά μηνύματα κάθε φορά.

Εύχομαι να αγαπήσετε με όλη σας τη δύναμη τα βιβλία!

Σας ευχαριστώ.

**Δραστηριότητα** 3

Θα ακούσεις δύο (2) φορές την Άννα και τον Κώστα να συνομιλούν για την υγιεινή διατροφή. Καθώς ακούς, βάζειςένα ✓ κάτω από το ΣΩΣΤΟ ή το ΛΑΘΟΣ, όπως στο παράδειγμα.

**Άννα:** Καλημέρα Κώστα, τι κάνεις;

**Kώστας:** Kαλά είμαι, Άννα. Εσύ;

**Άννα:** Καλά, μια χαρά! Ανυπομονώ να μιλήσουμε για όσα έμαθες στο σεμινάριο που παρακολούθησες για την υγιεινή διατροφή στη διάρκεια της εφηβείας.

**Κώστας:** Έμαθα πολλά και σημαντικά! Η διατροφή, δηλαδή το τι τρώμε, το πότε και πόσο τρώμε έχει μεγάλη επίδραση στη σωματική, αλλά και στην ψυχική μας υγεία.

**Άννα:** Δηλαδή; Γιατί χρειαζόμαστε τη σωστή διατροφή;

**Kώστας:** Για να έχουμε σωστή θερμοκρασία σώματος, να γίνονται κανονικά οι εσωτερικές λειτουργίες, όπως η αναπνοή και η κυκλοφορία του αίματος. Έτσι θα μπορούμε να εργαζόμαστε και πιο αποδοτικά.

**Άννα:** Εσύ δηλαδή, τι τρως για μεσημεριανό;

**Κώστας:** Άννα, άκου να δεις! Εγώ πάντοτε συνδυάζω την πρωτεΐνη, που μπορεί να είναι κόκκινο κρέας ή κοτόπουλο, με λαχανικά. Αποφεύγω σε μεγάλες ποσότητες το άμυλο, δηλαδή τις πατάτες, το ρύζι και τα μακαρόνια.

**Άννα**: Μα εγώ λατρεύω τις μακαρονάδες!

**Κώστας:** Ωραία, θα τρως μια φορά το δεκαήμερο τη μακαρονάδα σου με μπόλικα λαχανικά και λίγη σάλτσα.

**Άννα:** Κώστα, με έχεις λίγο αγχώσει. Θα τα πούμε μια άλλη φορά γιατί βιάζομαι!

**Κώστας:** Αν προσέξεις τη διατροφή σου δεν θα έχεις ποτέ άγχος. Μια καλή ιδέα είναι να εντάξεις στη διατροφή σου και τα τσάγια από βότανα, καθώς έχουν ηρεμιστικές ιδιότητες.

Αυτό μας είπαν στο σεμινάριο!

**Άννα:** Θα προτιμούσα Κώστα να πίνω το καφεδάκι μου, ελληνικό ελαφρύ. Τι λες; **Kώστας:** Καφεδάκι να πίνεις, ένα ημερησίως, αλλά σκέτο και ελαφρύ.

**Άννα:** Καλά, καλά! Θα το σκεφτώ!

**Δραστηριότητα 4**

Θα ακούσεις δύο (2) φορές τη διαφήμιση του Υπουργείου Υγείας της Κύπρου για την προστασία του κοινού από τις εποχιακές ιώσεις. Καθώς ακούς, συμπλήρωσε τα κενά.

* Αν έχετε ταξιδέψει τις τελευταίες 14 ημέρες στο εξωτερικό και έχετε έρθει σε επαφή με άτομο που νοσεί λόγω κάποιας ίωσης, θα πρέπει να επικοινωνήστε τηλεφωνικώς με τον προσωπικό σας ιατρό ή να καλέσετε το Κέντρο Κλήσεων της Υπηρεσίας Ασθενοφόρων στον αριθμό 1420.
* Θα πρέπει να παραμείνετε στο σπίτι, αν έχετε έντονα συμπτώματα, όπως δυσκολία στην αναπνοή, πονόλαιμο, βήχα και πυρετό.

**ΓΙΑ NA ΠΡΟΣΤΑΤΕΥΣΟΥΜΕ ΤΟΝ ΕΑΥΤΟ ΜΑΣ ΚΑΙ ΤΟΥΣ ΓΥΡΩ ΜΑΣ ΑΠΟ ΤΙΣ ΕΠΟΧΙΑΚΕΣ ΙΩΣΕΙΣ ΘΑ ΠΡΕΠΕΙ:**

* 1. Να πλένουμε συχνά τα χέρια μας με σαπούνι και νερό και να τα στεγνώνουμε με χαρτοπετσέτες μιας χρήσης.
  2. Όταν βήχουμε ή φτερνιζόμαστε, να καλύπτουμε τη μύτη και το στόμα με χαρτομάντιλο.
  3. Πετάμε αμέσως το χρησιμοποιημένο χαρτομάντιλο σε κλειστό κάδο απορριμμάτων και πλένουμε τα χέρια μας.
  4. Αποφεύγουμε την επαφή, εφόσον αυτό είναι δυνατόν, με άτομα που παρουσιάζουν συμπτώματα λοίμωξης του αναπνευστικού.
  5. Αποφεύγουμε να αγγίζουμε τα μάτια, τη μύτη και το στόμα, προτού πλυθούμε.
  6. Αποφεύγουμε τους κλειστούς και πολυσύχναστους χώρους και βεβαιωνόμαστε ότι οι χώροι όπου βρισκόμαστε έχουν επαρκή φυσικό αερισμό.
  7. Καθαρίζουμε τακτικά όλες τις επιφάνειες και τα αντικείμενα που χρησιμοποιούνται συχνά (χερούλια, πόμολα, βρύσες) με απλά απολυμαντικά σκευάσματα.
  8. Χρησιμοποιούμε μάσκα μόνο αν εμφανίζουμε αναπνευστικά συμπτώματα (βήχα ή φτέρνισμα) ή αν φροντίζουμε ασθενείς με αναπνευστικά συμπτώματα.

[*https://www.pio.gov.cy/coronavirus/pdf/0010-SKA-PIO-Coronavirus-*](https://www.pio.gov.cy/coronavirus/pdf/0010-SKA-PIO-Coronavirus-DRAFT2.pdf)

[*DRAFT2.pdf*](https://www.pio.gov.cy/coronavirus/pdf/0010-SKA-PIO-Coronavirus-DRAFT2.pdf) (Διασκευή)