**ΔΟΚΙΜΑΣΤΙΚΟ ΤΕΣΤ ΤΕΛΙΚΗΣ ΑΞΙΟΛΟΓΗΣΗΣ-1**

**2024-2025**

**Κείμενα για Κατανόηση Προφορικού Λόγου – Επίπεδο Α2**

1. ***Θα ακούσεις δύο (2) φορές διαφημίσεις για διακοπές. Καθώς ακούς, συμπληρώνεις τα κενά στο κείμενο που ακολουθεί, όπως στο παράδειγμα.***

Διαφήμιση 1:

Ζήστε ένα μοναδικό τριήμερο σε ένα όμορφο παραδοσιακό χωριό! Όμοδος: 61€ για 2 άτομα στο ξενοδοχείο «Βάρδια».

Διαφήμιση 2:

Υποδεχόμαστε το καλοκαίρι με μια απίστευτη προσφορά. Διαμονή σε ξενοδοχείο 5 αστέρων σε ένα ελληνικό νησί. Για πέντε ημέρες, μόνο 105 ευρώ για δύο άτομα.

Διαφήμιση 3:

Λατσί Πάφου: 65€ το τριήμερο. Μια εκπληκτική τιμή για ένα ταξίδι στο ομορφότερο κομμάτι της Πάφου. Το ξενοδοχείο είναι παραδοσιακό και βρίσκεται στην κεντρική πλατεία του χωριού.

Διαφήμιση 4:

Εκδρομή στο Τρόοδος: Το πανέμορφο βουνό της Κύπρου σας περιμένει όλο το χρόνο. Μπορείτε να μείνετε στο ξενοδοχείο «Φιλύρα» μόνο με 35 ευρώ για 2 άτομα με πρωινό.

Διαφήμιση 5:

Ξενοδοχείο «Τοξότης»: 40 Ευρώ για 3 ημέρες σε δωμάτια με θέα το λιμάνι της Λάρνακας.

Διαφήμιση 6:

Για τους φίλους των ζώων υπάρχει μία προσφορά από το ξενοδοχείο «Στέκι». Με 50€ μπορείτε να μείνετε στο ξενοδοχείο και να φέρετε μαζί τον σκύλο ή τη γάτα σας!

Διαφήμιση 7:

Κακοπετριά: Ο πέτρινος ξενώνας «Πέρα Αλώνια» άνοιξε πριν από λίγους μήνες. Ο χώρος είναι κατάλληλος για μικρά παιδιά. Καλές διακοπές!

Διαφήμιση 8:

Απόλαυσε μοναδικές στιγμές στο ξενοδοχείο που βρίσκεται κοντά στη θάλασσα στον Πρωταρά! 80 ευρώ για δύο βράδια με πρόγευμα. Καλή διαμονή!

1. ***Θα ακούσεις δύο (2) φορές έναν διάλογο της Μελέκ στην τράπεζα. Καθώς ακούς, κύκλωσε τη σωστή απάντηση, όπως στο παράδειγμα****.*

Υπάλληλος: Καλημέρα… Πώς μπορώ να σας βοηθήσω;

Μελέκ: Καλημέρα. Ήρθα στην Κύπρο πριν από λίγο καιρό και θέλω να ανοίξω λογαριασμό… Τι πρέπει να κάνω;

Υπάλληλος: Μάλιστα… Θα σας δώσω μία αίτηση, την οποία θα συμπληρώσετε.

Μελέκ: Ωραία. Χρειάζεται να περιμένω στην ουρά;

Υπάλληλος: Όχι… εδώ θα την συμπληρώσετε.

Μελέκ: Δηλαδή τι θα γράψω;

Υπάλληλος: Θα γράψετε το όνομά σας, πότε γεννηθήκατε, από πού είστε, τον αριθμό του τηλεφώνου σας και μετά θα υπογράψετε.

Μελέκ: Ωραία… Πότε θα ανοίξουμε τον λογαριασμό;

Υπάλληλος: Ο λογαριασμός θα λειτουργήσει αμέσως. Θέλετε να πάρετε και αποταμιευτικό βιβλιάριο και πιστωτική κάρτα;

Μελέκ: Προτιμώ να έχω πιστωτική κάρτα. Έτσι, θα την χρησιμοποιώ στο μηχάνημα ΑΤΜ.

Υπάλληλος: Πολύ καλά. Μπορείτε να κάνετε ανάληψη και κατάθεση μετρητών από τώρα. Α! Να ρωτήσω… Θέλετε η πληρωμή του λογαριασμού του κινητού σας να γίνεται απευθείας από τον λογαριασμό σας;

Μελέκ: Ναι… αυτό με βολεύει…

1. ***Θα ακούσεις δύο (2) φορές μία συζήτηση. Καθώς ακούς το κείμενο, αντιστοιχίζεις τις προτάσεις, όπως στο παράδειγμα.***

Δημοσιογράφος: Πολλοί νέοι το καλοκαίρι δεν κάνουν διακοπές. Δουλεύουν για ένα ή δύο μήνες. Έχουμε κοντά μας τον Γιάννη, τη Μυρτώ, τον Αλεξέι και την Αλίσα. Θα μιλήσουμε για την εργασία το καλοκαίρι. Ας αρχίσουμε από τον Αλεξέι.

Αλεξέι: Γεια σας. Είμαι ο Αλεξέι. Εγώ δουλεύω κάθε καλοκαίρι από το 2015. Ο θείος μου έχει μία πιτσαρία σε ένα νησί, τη Σκύρο. Κάνω διακοπές και ταυτόχρονα κερδίζω χρήματα.

Μυρτώ: Με λένε Μυρτώ. Τα καλοκαίρια βοηθάω τη μητέρα μου στο χωράφι. Βγάζουμε ντομάτες.

Γιάννης: Είμαι ο Γιάννης. Μου αρέσουν τα αυτοκίνητα. Ο μπαμπάς μου έχει ένα συνεργείο. Το καλοκαίρι είμαι βοηθός του.

Αλίσα: Το όνομά μου είναι Αλίσα. Φτιάχνω ωραία βραχιόλια και κολιέ. Η θεία μου έχει μαγαζί και τα πουλάει.

Δημοσιογράφος: Ωραία… Έχετε αποφασίσει τι επάγγελμα θα ακολουθήσετε; Γιάννη;

Γιάννης: Θέλω να συνεχίσω τη δουλειά του πατέρα μου… θέλω να σπουδάσω μηχανικός αυτοκινήτων.

Δημοσιογράφος: Εσύ, Αλίσα;

Αλίσα: Μου αρέσει να φτιάχνω κοσμήματα, αλλά θέλω να γίνω δασκάλα… Μου αρέσει να περνώ χρόνο με τα παιδιά.

Δημοσιογράφος: Μυρτώ;

Μυρτώ: Όταν τελειώσω το σχολείο, θέλω να σπουδάσω αρχιτέκτονας. Αλλά το καλοκαίρι θα συνεχίσω να πηγαίνω στο χωράφι και να καλλιεργούμε ντομάτες, αγγούρια και μαρούλια, είναι κάτι που με ευχαριστεί.

Δημοσιογράφος: Εσύ, Αλεξέι; Τι επάγγελμα σκέφτεσαι να ακολουθήσεις;.

Αλεξέι: Θέλω να δουλέψω και σε άλλα μαγαζιά ως σερβιτόρος. Ίσως να γίνω και μάγειρας. Μου αρέσει πολύ η μαγειρική… Βλέπω και το Master Chef…

1. ***Θα ακούσεις δύο (2) φορές τον διάλογο του Πατρίκ με τον γιατρό. Καθώς ακούς, βάζεις ένα ✓ κάτω από το ΣΩΣΤΟ ή το ΛΑΘΟΣ, όπως στο παράδειγμα.***

Γιατρός: Ναι, παρακαλώ;

Πατρίκ: Γιατρέ, καλημέρα. Ο Πατρίκ είμαι. Πώς είστε;

Γιατρός: Καλά είμαι Πατρίκ… Εσύ πώς είσαι;

Πατρίκ: Για να σας τηλεφωνώ, δεν νιώθω καλά… Εδώ και λίγες μέρες είμαι στο κρεβάτι.

Γιατρός: Πώς νιώθεις;

Πατρίκ: Εεεε… Χάλια είμαι… Έβαλα το θερμόμετρο και έχω 40 πυρετό… (βήξιμο). Και ο λαιμός μου… με πονάει πολύ.

Γιατρός: Μάλιστα… Ακούω ότι έχεις και πολύ βήχα… Έχεις και πονοκέφαλο;

Πατρίκ: Ναι γιατρέ. Πολύς πόνος. Α! Έχω χάσει και τη γεύση μου… τρώω κοτόπουλο και πατάτα και δεν καταλαβαίνω ότι τρώω το αγαπημένο μου φαγητό. Ακόμη, με πονάνε και τα πόδια μου… Από όλα αυτά που σας είπα… αυτό που με βασανίζει περισσότερο είναι ο πυρετός… μια κρυώνω και μια ζεσταίνομαι… Α! και ο βήχας… (βήξιμο).

Γιατρός: Πατρίκ, με αυτά που ακούω, θα πρέπει να πας στο φαρμακείο και να πάρεις ένα σιρόπι για τον πυρετό και ένα για τον βήχα αμέσως. Χρειάζεσαι πολλή ξεκούραση και να τρως σούπες, όχι σκληρή τροφή.

Πατρίκ: Κάτι άλλο γιατρέ;

Γιατρός: Ναι… Να μείνεις στο σπίτι για μία εβδομάδα και να ξεκουράζεσαι…

Πατρίκ: Κατάλαβα… δεν θα μπορέσω να κάνω τη γυμναστική μου…

Γιατρός: Κάνε λίγη υπομονή και μετά θα μπορέσεις… Σε μία εβδομάδα θέλω να έρθεις στο ιατρείο μου να σε εξετάσω.

Πατρίκ: Ευχαριστώ γιατρέ…